LidanRubinov/Halacha-QA huggingface dataset:
שאלה: הכשרת כלים חדשים: חברת ORIGINAL KAISER מייצרת כלי בישול ואפייה בחו"ל, ישנן הרבה חנויות בארץ שמייבאות את המוצרים של החברה הנ"ל ומוכרות, האם התבניות אפיה של החברה הנ"ל כשרות או שמא יש חשש של בעיית כשרות, כגון מריחת שומנים של בע"ח טמאים על המוצרים, וכו? שאלה חשובה מאוד,אשמח לקבל תשובה. קישור לאתר החברה:
תשובה: ב"ה שלו-ם וברכה, כיום בדרך כלל לא מורחים דברים טמאים על כלים, ואם מרחו טעמם נפגם. לכן לכתחילה לא חייבים להגעיל כלים חדשים. מי שרוצה להחמיר וקשה לו להגעיל יכול לערות מים רותחים. הרב חגי בר גיורא
שאלה: לעלות לקומה למעלה באמצע הסעודה: אם עליתי לקומה למעלה (שיש לה כניסה נפרדת) כאשר אני באמצע סעודה עם נטילת ידיים- האם כשאני חוזר למטבח למטה אני צריך לברך ברהמ"ז או שמא בגלל שינוי המקום הפסדתי את הברכה. וכמו כן, האם זה שונה מעין שלוש?
תשובה: וברכת ד' לבני אשכנז כל סעודה של נטילת ידים אין בה הפסק, ואין בה דין שינוי מקום. שבת בברכת התורה והארץ, הרב יהודה הלוי עמיחי מכון התורה והארץ כפר דרום אשקלון
שאלה: חתונה עם יהודיה קונסרבטיבית: לכבוד הרב אני בחור יהודי עם זיקה חזקה לדת, משתדל לשמור מצוות, מניח תפילין כל יום, כשרות וכו. גדלתי בבית מסורתי. בשנה האחרונה אני בקשר מאוד חזק עם בחורה יהודייה קונסרבטיבית ואנחנו מתכננים חתונה בעתיד. רציתי לדעת האם מותר לי להתחתן איתה? חשוב לציין שאם אנחנו נתחתן החתונה תהיה חתונה יהודית אורתודוקסית! ללא שום קשר לקונסרבטביות, את הילדים שהיו בעזרת השם אנחנו נגדל כיהודים אורתודוקסים ואני מאמין שאם הזמן גם האשה תהפוך לכזאת. אשמח לקבל את תשובתך
תשובה: ב"ה לך. שמחתי לקבל את מכתבך ולראות את הזיקה הנפלאה שיש לך ליהדות, בשמירת הדברים החשובים כל כך, שאף לא הארכת לפרט, והינני לברך אותך שתזכה להמשיך ולדבוק בה' אלוקינו, לחיות בשמחה מתוך קשר אמיתי לעם ישראל ולתורת ישראל. לצערנו הרב במשך השנים היו כל מיני זרמים שיצאו מעם ישראל, זרמים עם גישות שונות שגישות אלו גרמו להם לצאת מחוץ למחנה בית ישראל. אנשים אלו החליטו לבנות את האמונה שלהם ואת דרך החיים שלהם על פי השקפתם שבדרך כלל לא תואמת את דרכה של התורה. הם החליטו שאין הם משועבדים לתורת ה', אלא שהם יבנו את החיים שלהם לפי הבנתם. למרות שהם שומרים על מצוות שונות, יש איתם בעיה מסויימת יותר גדולה מאשר עם אלו שאינם מקפידים על שמירת תורה ומצוות, שכן אדם שאינו מקפיד על שמירת מצוות יודע את הדברים ואת הכללים הבסיסיים הוא שומר, כגון לא להתחתן עם גויה (רוב רובם של היהודים בארץ), להינשא על פי תורת ישראל ועוד. לעומת זאת הקונסרבטיבים נוהגים לעשות גיור על פי דעתם, שאיננו תקף על פי התורה, וממילא מערבים בתוכם גויים גמורים שכלל אי אפשר להתחתן איתם, רושמים אותם כיהודים ובכך גורמים לערבוב גדול שאף אחד לא יודע אצלהם מי יהודי ומי לא (אולי אפילו החברה שלך לא יהודיה). הגירושין שלהם לא תקפים, וממילא יש בעיה גדולה של ממזרים שלפי היהדות אין להם תקנה לעולם ועוד. לכן נשואין עם מישהי מהקהילה הקונסרבטיבים היא בעיה גדולה מאוד מאוד, שעלולה לפגוע בכל הדורות הבאים שלך. אך גם מעבר לכך, פעמים רבות זוגות מתחתנים כשיש ביניהם פערים גדולים, פערים רוחניים, פערים מנטליים, ופערים נוספים. המחשבה והתקווה שלהם היא שהדברים ישתנו במשך הזמן, ושהפערים יעברו ובכך יתברר שהנשואין שלהם טובים ומתאימים, אך זו טעות גדולה מאוד מאוד. לעולם אסור להתחתן עם מישהו על בסיס המחשבה שהוא ישתנה! נשואין כאלו מועדים למשברים ולמריבות אין סופיים ואף לגירושין. במידה והזוג ממשיכים ביחד, בדרך כלל החינוך של הילדים מורכב ומסוברך וגורם להמון בלבולים ולמשברים שונים שאף פעם אי אפשר לדעת לאן הם יובילו. אני מאוד מבין אותך, ומאוד כואב לי לכתוב לך תשובה זו. מבין אני את הקשר הנפלא שיצרתם ביניכם, את הרצון להתחתן, את השמחה במציאת בחורה טובה ועל האפשרות לחיות ביחד בשמחה ובאהבה רבה, אך דע לך שלפעמים הכאב הזמני חשוב מאוד, ואם תצליח להתגבר על הקושי הזה, באמת תרוויח המון המון. דע לך שיש המון בחורות טובות יהודיות ברורות, ושבעזרת ה' תזכה למצוא מישהי מתאימה, בלי סיבוכים ובלי תקוות לשינוי, ותזכה להמון המון הצלחה ושמחה. היה חזק ומסור לעם ישראל העם האהוב שלנו ולה' אלוקינו. אני מאמין בך שתעמוד בנסיון החשוב הזה ותצא ממנו הרבה יותר חזק ובהיר באמת שלך. אשמח להמשיך את הקשר ולעזור עוד בכל מה שאוכל. והצלחה הרב יצחק גרינבלט.
שאלה: כשרות חסלט: הרב. איך לבדוק חסה וכרוב של חסלט, ואיך לבדוק חסה וכרוב לא של חסלט? השאלה נשאלה בהמשך לשאלה "איך בודקים כרוב מחרקים?"
תשובה: וברכת ד' של חסלט יש לבדוק לפי הכתוב על השקית השרייה ושטיפה תחת זרם מים. חסה רגילה יש לשטוף היטב, לאחר מכן לשפשף את כל העלה בכל פינה וקיפול, לאחר מכן לשטוף שוב ולבדוק מול אור שאין מנהרות ולא נשארו דברים הדבוקים לעלה. כרוב דומה לחסה אבל אין בו זבוב המנהרות, כל שאר החרקים נמצאים בשניהם. הבדיקות הללו ארוכות וקשות, צריך הרבה סבלנות כדי לבצעם טוב. שבת בברכת התורה והארץ, הרב יהודה הלוי עמיחי מכון התורה והארץ כפר דרום אשקלון
שאלה: נתינת המחשב לשמיעת מוסיקה וצפייה בסרטים: היות ואני מורה ברשותי מחשב נייד עם גלישה חופשית לאינטרנט. אחי בן ה-15 מבקש להשתמש בו לצורך ראיית סרטים ושמיעת מוסיקה חילונית. יש לציין כי הוא מסורתי בלבד. בשעות שהוא לא צופה במחשב נמצא בבית הוא מסתובב עם נערים שאינם שומרי תורה ומצוות. האם ע"פ ההלכה מותר לי לתת לו להשתמש במחשב? שזה העיסוק העיקרי שלו בלבד (בחופשה) או שמא להמשיך ולעמוד בתוקף ולסרב לבקשתו? (אם השימוש במחשב יסתכם בשמיעת מוסיקה חילונית בלבד, האם הדבר יהיה מותר?) מצד אחד לא נעים לי לסרב בכל פעם ומאידך אני לא רוצה להוות צינור לתכנים שליליים.
תשובה: מוסיקה אינה בעיה כל כך (תלוי יותר בתכנים), לכן את רשאית לתת לו.
שאלה: צום תשעה באב נדחה למעוברות ומניקות: 1. האם צום תשעה באב נדחה הוא יותר קל משאר צומות? 2. האם מעוברות ומניקות פטורות מהצום גם אם אין להן בעיה כלשהיא? 3. אשה שמניקה ילד בן 11 חודש שאוכל גם מטרנה וקצת דברים אחרים, האם פטורה מהצום שמא יפסק החלב?
תשובה: 1. צום תשעה באב שנדחה אכן קל יותר מצום רגיל בכמה פרטי דינים. 2. כאשר צום תשעה באב נדחה, מעוברות ומניקות פטורות מן הצום בשל היותן מעוברות או מניקות. 3. כאשר ישנו חשש שהצום יפגע בייצור החלב, מותר לה לאכול אע"פ שתינוקה יכול לאכול גם דברים אחרים מלבד החלב. בשורות טובות. תשובת הרה"ג יעקב אריאל לשאלה זו.
שאלה: צום תשעה באב נדחה למעוברות ומניקות: 1. האם צום תשעה באב נדחה הוא יותר קל משאר צומות? 2. האם מעוברות ומניקות פטורות מהצום גם אם אין להן בעיה כלשהיא? 3. אשה שמניקה ילד בן 11 חודש שאוכל גם מטרנה וקצת דברים אחרים, האם פטורה מהצום שמא יפסק החלב?
תשובה: השנה בגלל שתשעה באב נדחה יש מקום להקל לעוברות ומניקות המצטערות. עליהן להתחיל את הצום וכשתרגשנה חולשה או צער גדול (החורגים מחולשה וצער של כל אדם ביום צום) עליהן להפסיק את הצום. אם הן מסופקות הן יכולות לאכול ולשתות לשיעורין. תשובת הרה"ג אביגדר נבנצל לשאלה זו.
שאלה: לנכות מהלוואה רווחים אפשריים: אדם שהלוה לעני כסף וזהו כסף שהיה אמור להיות מושקע ולעשות ממנו רווחים וכתוצאה מההלואה הוא הפסיד את הרווחים, האם אסור או לא ראוי לנכות סכום זה ממעשר כספים, כי נמצא שמשתכר ממהלואה ויש כאן תוספת ריבית?
תשובה: מה שהפסיד את הריווח קיים בזה מצות הלוואה אבל לא יכול להוריד ממעשר כספים כי זה כסף שלא הגיע לידו, וממילא אין כאן שום איסור.
שאלה: להתנות קבלה לעבודה בהלוואה: שאלה קשה בדבר אמא שרצתה שבתה תתקבל לגננות, וגננת אחת אמרה שהיא מוכנה לקבלה בתור עוזרת בתנאי שהאמא תתן לה הלוואה. לכאורה זה איסור ברור של ריבית?
תשובה: יש בזה בעיה. אם היא נותנת תמורה מעבר לכסף ההלוואה יש בזה בעיה של ריבית ואין לעשות כך.
שאלה: בורר: 1- הבא"ח אוסר להוציא זבוב ממשקה מדין בורר,ולכאורה יהיה אסור להוציא חתיכות עוף ותפו"א ממרק? 2- קופסאות של מלפפונים חמוצים,הניתן להוציא את המים מתוכם כי אפשר להסתכל על הכל כמין אחד,שהכל נחשב ככבשים. 3- מהטעם שהכל נחשב כשלקות כמין אחד, יהיה ניתן להוציא את השמן מדגי-טונה?
תשובה: 1. אם חתיכות העוף והירקות קטנות נחשב הדבר כתערובת ויש להוציאן עפ"י הלכות בורר, כלומר, ע"י כף כדי לאוכלן מיד. אם מדובר בחתיכות גדולות העומדות בפני עצמן בתוך המרק אין הן נחשבות לתערובת. 2. המלפפונים, מפאת גודלם, אינם נחשבים כמעורבים במים ואין בהם דין בורר אא"כ מדובר במעט מלפפונים קטנים שנשארו בתוך הקופסא עם המים.  אי אפשר להגדירם כמין אחד עם המים מדין כבשים  3. אפשר להוציא על ידי כף את הטונה מהשמן ולא להיפך. עיין שמירת שבת כהלכתה ג, כ.
שאלה: הנאה מטלטול מוקצה בשבת:, לא כ"כ הבנתי את התשובה, אני אנסה לשאול שוב, גיסתי אינה דתיה והיא אמורה להביא לי מכשיר פלאפון ביום שבת ואני אמורה לקחת אותו מחמותי במוצ"ש, האם מותר לי לבקש ממנה להביא אותו או לנסות לחפש אפשרות להבאתו באיזושהיא דרך ביום חול (למרות שלוגיסטית זה מסובך יותר? השאלה נשאלה בהמשך לשאלה "הנאה מטלטול מוקצה בשבת "
תשובה: העקרון בהנאה מחילול שבת אומר שאסור להנות. אך אם מישהו עושה פעולה מעצמו נגד רצונך ואינך יכולה להשפיע עליו, כמו המקרה הזה, עליך להמתין ביום חול (במוצ"ש) את זמן הנסיעה של גיסתך (אם הייתה נוסעת במוצ"ש) ולאחר מכן, מותר לך לקחת אותו מביתה של חמותך. אם יש לך אפשרות לקבלו בדואר עדיף.
שאלה: כוונה בתפילה ותפילה אחת ביום בלבד: הרב כתב דברים נפלאים על מטרת התפילה אך לצערי לא ענה על השאלה העיקרית של השואל. השואל מסכים עם הרב שמטרת התפילה היא בקשה על צרכי הכלל ולא רק על צרכי הפרט, וכלל לא היה לו רצון לבטל את תפילת שמונה עשרה שהיא עיקר התפילה. שאלתו הייתה מדוע התפילה בכללותה (לא רק ק"ש ושמונה עשרה) כ"כ ארוכה, כאשר האורך מקשה עלינו לכוון בה ומדוע במציאות זו לא מספיקה רק תפילה אחת ביום (או לפחות רק שתיים, ללא ערבית שהיא רשות)? מדוע לא לחייב בתפילה למען כלל ישראל רק יחידי סגולה שמסוגלים לכוון כיאות? האם ישנו ערך משמעותי לתפילת הרבים שאינם מכוונים כראוי? בנוסף ברצוני לשאול מי יכול להשתמש בהיתר שהרב נתן לשואל להתפלל רק את ק"ש ושמונה עשרה והאם ניתן להשתמש בו באופן קבוע? השאלה נשאלה בהמשך לשאלה "תפילת תחנונים"
תשובה: הההקדמה הארוכה בשחרית של הזמירות כדי להכין את לב האדם בזמן שיגיע לתפילה שתהיה בכוונה. גם יהודים פשוטים שלא מכוונים תפילתם מצטרפת ופועלת לטובה. רק מי שמרגיש שאם הוא מתפלל תפילה שלימה הוא מגיע לכעס ועצבנות אבל אם לא- עדיף שיתפלל תפילה שלימה. ומי שכן מוטרד מאוד עדיף שיתפלל ק"ש ועמידה בלבד ותהיה זו בשמחה כדי שתתקבל.
שאלה: הכבוד של שליח ציבור ובעל קורא: בקשר לשליח ציבור ובעל קורא, האם יותר נכון לראות את זה כתרומה לציבור, ולכן אם יושבים כל הציבור ומחכים שמישהו יעלה חזן להתפלל או שיעלה מישהו לקרוא בתורה ומחכים, נכון לעלות ולהיות שליח ציבור או להיות בעל קורא ולתרום לציבור, או שיותר נכון לראות את זה כתפקיד כבוד, להיות חזן או בעל קורא, ולכן כשהציבור מחכים שיעלה חזן או בעל קורא, נכון להשאיר את זה למישהו אחר ולעלות להיות חזן או בעל קורא רק אם מבקשים ממני לעלות?
תשובה: שליח ציבור וקורא בתורה גומלים חסד עם הציבור ונחשבים כמיטיבים עם הציבור. לא צריך לתת לכבוד החיצוני לקבוע דבר בעניין, גם אם יש רגש של כבוד להתעלם ממנו ובעיקר לפתח את שמחת המצווה.
שאלה: איך ח התירו ביאת קטנה: אני לומד את הדך היומי בכל יום, אתמול והיום הזדעזעתי ממש מהדיונים של הגמרא בפשיטות על אודות ביאת בת ג או אפילו פחות מכך. האם זה נורמלי? בן אדם מבוגר אמור לבא על ילדה בת שנתיים או שלוש? אין שום איסור בתורה על מעשי זוועה שכאלו?! כיצד ניתן להסביר זאת?
תשובה: ' א. המציאות של פעם שונה מהמציאות של היום. הטבע היה יותר חזק ובעל שליטה על האדם לעומת הרפרוף על החיים היום. ב. בגמ' יש מקרים רבים שלא קוראים למעשה. מדובר על מקרים שמבררים את העקרונות המשפטיים כשהברור נעשה מתוך הבאת מקרים יוצאי דופן. ג. התורה נועדה לתת סדר חיים שעיקרו נוגע לעמידה מול ה'. אולם מצוות התורה לא מכסות את כל צורות החיים המשתנות. לשם כך יש השלמות על ידי חכמים בתורה שבעל פה. מעבר לכך יש את פרשת המלך שמוטל עליו לדאוג לצרכי כל יחיד לדאוג לצדק חברתי וכו'
שאלה: להתקין מזגן בשלושת השבועות: לרב האם ניתן לרכוש מזגן בשלושת השבועות? ברכישת מזגן יש שני שלבים - רכישה והתקנה האם אני יכול לרכוש ולא להתקין (נראה לי שזה השלב של ה"לחדש")? האם אני יכול להתקין מזגן שרכשתי לפני שלושת השבועות?
תשובה: בימים חמים אלו זהו הכרח.
שאלה: חלב ובשר: לכבוד הרב!! אני חייבת עזרה. מה הדין בכמה חתיכות חזה עוף (לא מבושל) שנפלו לכיור שיש חשש שהיה שם ממרח שוקולד חלבי? אם שוטפים את כל חתיכות חזה העוף שנפלו עם מים חמים טוב טוב זה מספיק והם מותרים באכילה ובבישול? ושבת
תשובה: רק היום ראיתי את שאלתך ואני מקווה שזה עדיין רלוונטי. ראשית יש לבדוק עד כמה היה שם ממרח חלבי ועד כמה הסיכוי שהבשר נגע בו. אם יש סיכוי כזה, מאחר והכל קר אפשר לשטוף היטב במים לא חמים עד שבטוח שכל הממרח החלבי ירד. אם יש צורך, אפשר לחתוך מעט מהבשר במקום שיש חשש שנגע, ועדיף לפני ששוטפים.
שאלה: כיבוי נורת לד לחולה בשבת: הגרשז"א זצ"ל כותב שלחולה שאין בו סכנה מותר לעשות עבורו שבות דווקא בשינוי, זה רק אם יש לה סמך מהתורה. אך איסור דרבנן שאין לו סמך מהתורה, כגון: מוקצה, אין צריך שינוי. האם הוא הדין לכבות עבורו נורת-לד או פלורוסנט?
תשובה: בהדלקת נורת פלורוסנט קיימת הצתה ראשונית ולכן אסור להדליקה מדאורייתא. ביחס לנורת לד, שאיסור הדלקתה הוא רק מדרבנן, ייתכן ואין צריך שינוי בהדלקתה בשבת, כאשר מדליק עבור חולה שאין בו סכנה.
שאלה: ללכת לראות כדורגל בשבת: אני מאוד אוהב לשחק כדורגל, אין משהו שאני אוהב יותר מזה, ורציתי לדעת האם מותר ללכת למשחקים בשבת ברגל?
תשובה: המשחק עצמו וכל מה שקורה מסביב הוא חילול שבת ולכן אין לך להשתתף בארוע כזה. במיוחד שאין בזה גם אווירת שבת. אני בטוח שתוכל לצפות במשחקים ביום חול (שלא היה בהם חילול שבת) ולהנות.
שאלה: שימוש בפנס לד בשבת: האם מותר להשתמש בשבת בפנס לד (ללא חוט להט), כולל הזזתו?
תשובה: להזיז, אם זה מפריע מותר אפילו אם זה פנס רגיל, שמוקצה מחמת איסור מותר להזיז אם צריך למקומו. בפנס לד שכל האיסור מדרבנן, שאין בזה חום אלא זה דולק בגלל חומרים כימיים, וודאי שיהיה מותר להזיזו.
שאלה: קניית מוצרים באיביי בבין המצרים: האם מותר לקנות מוצרים הנמצאים באתר איביי (ebay) בבין המצרים כאשר אני יודע שלוקח בין שבועיים לחודש עד שהמוצר מגיע לארץ ואז כבר לא יחול האיסור? האם יש הגבלות כלשהן למוצרים מסוימים? והאם בתשעת הימים יש להחמיר יותר (במידה ומותר לפני כן)?
תשובה: כיוון שהחפץ מגיע רק לאחר שלושת השבועות, נראה שמותר.
שאלה: ספר על טעמי המקרא: האם יש ספר אחד שמדבר על טעמי המניגים (כמו זרקא פזר גדול) טעמים?
תשובה: לשואל ישנם מספר ספרים המוקדשים ל"טעמי המקרא". בדור האחרון מפורסם ספרו של פרופ' מרדכי ברויאר "טעמי המקרא בכ"א ספרים ובספרי אמ"ת". ישנו גם חיבור של הרב עזרא ציון מלמד - "טעמי המקרא בדברי פרשני המקרא". מי שהתפרסם כמומחה גדול לענייני טעמי המקרא הוא ר' מיכאל פרלמן, אשר כתב חומרי הדרכה בנושא עבור מוסדות החינוך, ואיני יודע אם חיבר חיבור מסודר בנושא. על כל פנים כדאי לקרוא את הערך "טעמים" באנציקלופדיה תלמודית. אם כוונתך לביאור מיקומם של הטעמים בעקבות תוכן הכתוב - בהערותיו של הגר"א מווילנא ניתן למצא לא פעם התייחסות. ודברים עמוקים על מהותם של הטעמים, נכתבו על ידי מרן הראי"ה קוק בספרו "ריש מילין". נאמנה רפאל
שאלה: כמה שאלות לחוזר בתשובה: אני חוזר בתשובה ולא ממש מכיר את כל ההלכות נתחיל בשאלה הראשונה האם מותר לברך בלי חולצה? עם כיפה בבית? האם מותר לברך בלי כיפה בביגוד מלא? האם אפשר להגיד אשר יצר בלי נטילת ידים אלא רק עם רחיצה וניגוב רגילים בסבון?
תשובה: ב"ה לך. שמחתי מאוד לקבל את שאלותיך היפות, ואשמח לעזור לך בכל מה שתרצה. אשריך שזכית לחזור בתשובה, ואברך אותך שתזכה להמשיך ולהתקדם עוד ועוד, ותמיד מתוך תחושה של שמחה והתחדשות. אחד מהדברים שבדרך כלל לוקח זמן לאנשים שחוזרים בתשובה זה ללמוד את ההלכות, ולדעת ממש את כל ההלכות הנצרכות. זה לוקח זמן ודורש לימוד מסודר, אבל דע לך ידידי, שזה מגיע ובעזרת ה' תדע את כל ההלכות שתהיה צריך, ומה שאתה לא יודע תרגיש חופשי לשאול, ואשמח לענות. ברשותך אעבור לשאלותיך אחת לאחת בעזרת ה'. 1. לפי ההלכה אם האדם עם מכנסיים וכיפה הוא יכול לברך, גם אם הוא בלי חולצה, כמובן שמעלה גדולה יותר יש לברך עם חולצה שכן ברכה יש בה מן המפגש עם אבינו שבשמים וחשוב שהמפגש הזה יהיה מכובד ורציני, והלבוש מגלה על הרצינות של המפגש בעינינו. אך זה לא חיוב ולכן אם אתה בלי חולצה אתה יכול לברך. 2. לפי ההלכה, כשאדם מברך הוא צריך לכסות את הראש. כיום יש אנשים שנמצאים בתהליכים של חזרה בתשובה, ולא תמיד קל להם שלא לשים כיפה, ולכן הפתרון הוא לקחת חתיכת בד בכיס ולהניח אותה על הראש כשמברכים, או בחורף למשוך את השרוול ולכסות איתו את הראש ואז לברך. 3. ברכת אשר יצר מברכים אחר שיוצאים משירותים. כדי לברך צריך שהידיים יהיו נקיות, ולכן אם שטפת את הידיים עם סבון, אתה מברך אשר יצר. כמובן שראוי ליטול ולא רק לשטוף עם סבון ושוב לסיום, תרגיש חופשי לשאול ולבקש כל עזרה ואשמח לעזור לך. הרב יצחק גרנבלט.
שאלה: בגד חדש לכבוד ראיון עבודה ב3 השבועות: אני מתכונן לריאיון עבודה בזמן הקרוב. ההופעה החיצונית עושה רושם במפגשים מסוג זה. הבגדים הישנים שלי לא נראים מספיק טוב. האם יש היתר לקנות וללבוש בגד חדש ולסמוך על הפוסקים שמותר לברך שהחיינו?
תשובה: חדש את הבגד לכבוד שבת. בהצלחה.
שאלה: איך להתפלל עם הציבור: לכבוד הרב, ברצוני לדעת איך עלי לנהוג כאשר בחלקים שונים של התפילה במניין אני נאלץ, או מתוך שאני מאריך בתפילה, שלא להתפלל בדיוק עם הציבור. 1. בתפילת שחרית ומנחה כאשר אני מאריך בתפילה ושליח הציבור מגיע לקדושה יחד עם סיום תפילתי, האם עלי להאיץ ולסיים "עושה במרומיו" או להמתין לקדושה עם הציבור ולאחר מכן לומר "עושה במרומיו"? ובמקרה של ערבית של שבת האם עלי לעצור היכן שניתן כדי להספיק לומר "ויכולו" עם הקהל? 2. בתפילת מנחה במנין שבו אני יודע שמתחילים "אשרי" בדיוק על הדקה כאשר אני מאחר בדקה או שתיים. האם עלי לומר "אשרי" תוך כדי הליכה לבית הכנסת? האם עלי להתחיל "אשרי" רק כאשר אני מגיע? אם כך אז אתחיל את התפילה באיחור ולא עם הציבור. אולי עלי לוותר על "אשרי" ולהתחיל מיד תפילת עמידה? האם במצב כזה אני צריך להשלים "אשרי" בסיום התפילה? 3. אני אשכנזי אבל משתדל לומר בערבית "שיר למעלות" ואילו במניינים אשכנזיים לרוב לא נוהגים לומר. האם כשאני מסיים את תפילת העמידה אך שליח הציבור עדיין לא, מותר לי לומר בלחש "שיר למעלות"? ואם סיימתי יחד עם שליח הציבור וכל הציבור אומר "עלינו לשבח" האם אני יכול לומר "שיר למעלות" ומיד אח"כ "עלינו לשבח"? 4. במידה ואני מגיע באיחור לתפילת שחרית ומעוניין להספיק "שמע" או עמידה עם הציבור האם אני יכול לדלג על כל פסוקי דזמרה ולהשלימם ביחיד בסיום התפילה? האם אני יכול במקום זה להגיד את הברכה הראשונה של פסוקי דזמרה, רק "אשרי", ואז את הברכה האחרונה של פסוקי דזמרה? 5. השאלה הזו כללית יותר, כאשר בקטע תפילה מסויים שליח הציבור מסיים את הקטע ומתחיל קדיש או שיש לאחר קטע זה קדיש יתום, ואילו אני לא סיימתי. בד"כ אני לא מסיים "עלינו לשבח", או תחנון, וכבר מתחיל הקדיש. האם עלי לענות לקדיש וגם להמשיך את אותו הקטע שאני קורא?האם עלי להפסיק בנקודה שבה אני אוחז ורק לענות על הקדיש? ובשורות טובות.
תשובה: 1. אם הינך עומד בתפילה לאחר "יהיו לרצון" הראשון אתה יכול לענות עם הציבור "קדוש" ו "ברוך". אם תאמר גם את ה"יהיו לרצון" השני תוכל לענות על כל הקדושה. אתה רשאי לדלג על התחנונים שבסוף התפילה. אולם אם זה קורה הרבה פעמים עדיף שתענה את עיקרי הקדושה כנ"ל ואח"כ תשלים את התפילה כרגיל.  עיין שו"ע ומ"ב סימן קכב. לאחר יהיו לרצון הראשון אפשר לומר ויכולו עם הציבור.  אישי ישראל לב יט בשם הגרש"ז  2. המאחר לתפילה טוב שיאמר אשרי בדרך. אם הציבור כבר מתפלל שמונה עשרה יש להתחיל שמונה עשרה ללא אשרי. אפשרן לומר אשרי לאחר התפילה אבל אין בזה כדי להשלים את האמירה שלפני שמונה עשרה שנתקנה כדי לעמוד בשמונה עשרה לאחר אמירת שבחו של רבש"ע.  עי' ערוך השולחן רלד א ועפ"י המקובלים יש אומרים שלא לומר אשרי לאחר מנחה  3. אתה יכול לומר שיר המעלות בלחש או במקביל לציבור האומר עלינו לשבח. 4. יש לומר לפחות ברוך שאמר אשרי וישתבח. לאחר התפילה ראוי להשלים את שאר פסוקי דזמרא אולם אין בזה חיוב. 5. מצוה גדולה לענות לקדיש יחד עם הציבור אולם אם הדבר חוזר על עצמו בהרבה תפילות והעניה עם הציבור מפריעה לכוונה ולרציפות התפילה, יש מקום לומר שאין חובה לענות ומותר להמשיך בתפילה. וטוב לענות לאמן "יהא שמיה רבה" שמעלתו גדולה.  עיין ציץ אליעזר יא, ג  הליכות שלמה ו, יב  יביע אומר א, ה אות ז, ואמנם שם דנו במתפלל השומע קדיש ממנין אחר אולם בעצם הסברא יש מקום להשוות גם לאותו מנין
שאלה: ברכת הריח לכל היום: אם בכוונתי להריח במהלך היום מספר פעמים את אותם הבשמים, האם מספיקה ברכה אחת? אם אני רוצה בשבת להריח מספר פעמים כדי להגיע ל 100 ברכות, האם מועיל לברך כל פעם מחדש?
תשובה: אם מדובר כשלא יהיה שינוי מקום, אפשר לברך פעם אחת, אך צריך לתכנן את זה מראש. אם יהיה שינוי מקום (יציאה מהבניין), צריך לברך בכל פעם. אם הוא חשב מראש שבדעתו לברך מספר פעמים הוא מביא עצמו למצב של ברכה שאינה צריכה. אך אם כשבירך בפעם הראשונה לא היה בדעתו להריח אחר כך שוב, כשמריח בפעם השנייה יברך שוב.
שאלה: להתאמן עם מקל בשבת: אם יש לי מקל מטאטא חתוך לשניים שמטרתו היא אימון ספורט (תחביב). האם אפשר בשבת להרים אותו ולהתאמן או האם הוא מוקצה?
תשובה: שאלה זו נחלקת לשני חלקים: האחד לעשיית ספורט מובא בשו"ע שצעירים העושים ספורט ומתענגים בכך מותר. והשני האם המקל הוא מוקצה? כיוון שהוא נקבע למטרה זו אינו מוקצה.
שאלה: קידוש במקום סעודה: היה קידוש בבית הכנסת מיד אחרי תפילת שחרית של שבת. אכלתי כזית גם אשתי שמעה את הקידוש ואכלה במקום. האם אני צריך שוב לקדש בבית כששנינו (אנחנו לבד בבית) יצאנו ידי חובת קידושא רבה בבית הכנסת? (אשמח לקבל מראה מקום בשו"ע)
תשובה: חובת הקידוש היא על האדם ולא על הבית. מי שאכל במקום אחר יצא ידי חובת קידוש ולא צריך לעשות גם בבית. מאחר ושמעתם קידוש במקום בו גם סעדתם (אכלתם מזונות כשיעור), הרי שיצאתם ידי חובת קידוש ואין לעשות שוב קידוש.
שאלה: דיני מוקצה - עט שנפל על בגד:, בשבת התארחנו אצל הוריי והילדה הפילה עט פתוח על בגד כלשהו - האם מותר להרים את העט אם יודעים שבעלי הבית מקפידים מאוד על החפצים שלהם? מראש,
תשובה: דבר מוקצה אסור לטלטלו ביד אך מותר במרפק ברגל בפה וכדומה. כיון שאיסורו מדרבנן חכמים קבעו שכך הוא האיסור כאשר הטילטול נעשה בשינוי אין איסור.
שאלה: להחזיר מגנט למקרר בשבת: לפי פסקי הבא"ח. מגנט על המקרר שתופס נייר שעליו מודפס ברכת מעין שלוש, וזה שם קבוע כמה חודשים טובים מבל להורידה. אם בשבת זה נפל מותר להחזירו?
תשובה: אינני זוכר מקור ברור בדברי הבא"ח לענין זה. לענ"ד נראה שאין להחזיר את המגנט כיון שחיבור והדבקה יש בהן איסור תופר ואעפ"י שאין המגנט מחבר חיבור גמור אבל לכל הפחות הוא דומה לכך במעט כפי שהזכרת בשאלתך שהיה קבוע שם כמה חודשים, ולכן אין ראוי להשיב אותו בשבת.
שאלה: צפייה במופע בבין המיצרים לסטודנטית לתיאטרון: אני סטודנטית לתיאטרון. מיד לאחר תשעה באה עלי להגיש עבודת מחקר בנושא שקשור לתיאטרון, ולצורך כך עלי לצפות בהצגה (אולי אף בהופעת מחול). יש לציין כי הצפייה במופע הכרחית לשם כתיבת העבודה. האם מותר לי לצפות במופע בימי בין המיצרים?
תשובה: ההצגה עצמה אינה הבעיה אלא המחול, אך אם הדבר הכרחי לצורך לימוד מותר.
שאלה: בין המצרים: יש לי כמה שאלות עימך הסליחה. 1.האם מותר בימים אלו ללכת לים בריכה? 2.האם מותר בימים אלו ללכת למוזיאון? 3.מתי מותר להסתפר? והאם מותר להסתפר בימים אלה? 4.מותר לקיים סוג של מסיבה בימים אלה?
תשובה: 1. עד לראש חודש אב מותר אולם לא ללכת למקום מסוכן. 2. כן. מראש חודש אב ראוי להמעיט בדברים שהם רק להנאה. 3. אין להסתפר עד לאחר תשעה באב. 4. לא ראוי ולא מתאים. בסעודת מצווה יש להקל.
שאלה: ניתוח בתשעת הימים: לרב, אני בת 24 ומועמדת לניתוח עוד שבועיים. זה יוצא בשבוע של 9 הימים רציתי לשאול לגבי ניתוח בתשעת הימים. האם זה מותר??? אני מחכה לניתוח כבר הרבה זמן אבל יש עיכובים פה ושם.
תשובה: מותר.
שאלה: מספר שאלות על גזל: 1. פעם הייתי מורידה שירים מאוד חדשניים מהאינטרנט ממספר זמרים ואח"כ צורבת אותם (כאשר, כיום, אני לא יודעת האם הם אסרו במפורש לצרוב את השירים שלהם). הייתי עושה את זה לשימוש עצמי כמו: לשמוע בדיסקמן את השירים או בנסיעות באוטו. האם זה גזל? 2. יצא לי לקבוע תור לקופת חולים. בסוף לא הלכתי ולא הודעתי להם על ביטול התור. האם זה גזל כי אולי מישהו אחר היה יכול לקבוע במקומי? ( יש לציין שהם מבקשים להודיע על ביטול כאשר בסוף לא רוצים לבוא). 3. בשירות לאומי אנו עובדים בימי צום חצי יום. בצום האחרון בתחילת הבוקר הרגשתי טיפה סחרחורת ואח"כ עבר לי (עוד לפני שהייתי צריכה לצאת מהבית לשירות) אך החלטתי להישאר בבית כי ידעתי שאם אני יצא בחום יהיה לי קשה יותר וגם כי העדפתי בצום להישאר בבית. האם זה ר לקחת יום מחלה על זה? (כאשר אני לא חורגת מימי המחלה שלי.יש לי עוד מס ימים). 4. בשירות לאומי שלי אני נמצאת באולפן ללימוד עברית יום אחד בשבוע. יצא לי מס פעמים לאחר לאותו מקום. המרכז הקהילתי הזה הסתיים לפני כשבועיים. איך אני יכולה להשלים את הזמן שבו איחרתי למרכז הזה?האם אפשר לעבוד שעות יתר במרכז קהילתי אחר (שבו אני נמצאת גם מטעם השירות) בכדי להשלים את הזמן הזה? אם באחד מהשאלות שלי יש איסור גזל, אשמח אם הרב יגיד לי איך אפשר לכפר על הגזל. מחילה מהרב.אני השתדלתי לחפש תשובות דומות במאגר השאלות.
תשובה: 1.אם ההורדה היא של שיר אחד של כל זמר, יש בדבר מחלוקת, יש מיעוט המתירים להוריד שיר אחד, ורבים אוסרים. ולאחר מעשה אפשר לסמוך על המקלים ואת פטורה מלהשיב. אמנם אם את רוצה להחמיר, או אם הורדת מספר שירים של אותו זמר, ראוי לקנות את הדיסק הנ"ל, אם זה יוצא ממון רב וזה קשה לך, אפשר למחוק את הדיסקים שצרבת, ולסמוך על הדעות שלמרות שהמעשה אסור, הוא לא מחייב ת ממוני. 2.אי הודעה על ביטול תור לקופ"ח, אינו מוסרי, ולמרות שמבחינה ממונית הוא עלול לגרום חוסר רווח לנוגעים בדבר. אין צורך לשלם על הביטול. 3.נהגת כשורה בזה שהשתמשת ביום מחלה. 4איחור לשירות לאומי, אינו דבר אסור, אלא חוסר התנדבות, הוא בעייתי רק כשהוא גורם למי שקשור לעניין, הפסד. הרב מרדכי גרוס.
שאלה: שאלה על גזל ובין המיצרים: 1. אני כיום משלבת שירות לאומי ומדרשה. בגלל שאני משלבת גם מדרשה, אז השירות מסכים לי לעבוד 32 שעות בשבוע במקום 40 שעות בשבוע. אני מאוד השתדלתי ללכת למדרשה אך יצא כמה פעמים שלא באתי. האם זה גזל, כי אולי היו שבועות שיכלתי לעשות 40 שעות שבועיות בשירות? 2. האם יש עניין שלא לצאת לשידוכים בימי בין המיצרים?
תשובה: 1. אני משער שלא מקפידים על כמה פעמים ספורות, כמו שלעיתי אי אפשר ללכת לשירות לאומי עצמו. יש לברר את העניין מול האחראים עלייך. 2. אין שום עניין ואפשר להיפגש בתקופת בין המצרים.
שאלה: סידור חדר בי"ז בתמוז: האם מותר לסדר את החדר שלי בי"ז בתמוז, להכניס בגדים לארון וכו'?
תשובה: כן.
שאלה: באיזה סכין חתכו בצל: הבית מאיר והדעת-תורה למהרש"ם פוסקים (סימן צו, א), שכל דין בבצל שנחתך בסכין בשרי שהופכו לחלבי, זה רק אם ככל דיני התורה שרובו זה שימוש בחם בשרי אך אם רוב שימושו זה לא בחם רותח אז מותר, האם כך נוהגים?
תשובה: אם היה הדבר במקרה, ואחר המקרה נשתמשו בחלב ויש כאן שאלת הפסד אפשר להקל. אמנם לכתחילה אין לעשות כך כי יתכן במשך הזמן שחתיכת הבצל תיעשה בסכין בתוך מעת לעת של השימוש ברותח ומתוך שהתרגל האדם להתיר הוא עלול להטריף את האוכל בתערובת בשר בחלב.
שאלה: צום תשעה באב למטופלת בילדים: בצום ט באב אשתי, בגלל שהיא חלשה טפול בילדים, לא תוכל לצום. 1- האם אני צריך לבוא מהכולל ולהיות בבית הרבה שעות וכך תוכל לצום? 2- האם יש הבדל בשנה שזה דחוי?
תשובה: גם בשנה רגילה בה הצום מתקיים בזמנו מוטל עליך לבוא מהכולל על מנת לסייע לאשתך ככל יכולתך על מנת לאפשר לה לצום. בשורות טובות
שאלה: לשיר עליכם לאחר הסעודה: יהודי אשכנזי שאלני שמכיוון שבימות הקיץ חוזרים מאוחר בליל שבת אז את שירת עליכם אשת חיל הוא דוחה לאחר הסעודה. אשתו אומרת לו שהוא משנה ממנהג ישראל, מי צודק?
תשובה: לא שייך לשיר את זה לאחר הסעודה, שהרי כשבאים הביתה המלאכים רואים את שולחן השבת והוא צריך להקביל את פניהם. אין טעם לשיר את זה לאחר הסעודה. אבל לקדש מיד ולאכול משהו בכדי שהילדים לא יהיו רעבים ואז לשיר, אין בעיה.